Георги Геондев () е български общественик и революционер, деец на Вътрешната македоно-одринска революционна организация, емигрантски деец в Съединените американски щати.

Биография 
Роден е на 21 ноември 1879 година в южномакедонския град Воден, тогава в Османската империя, днес в Гърция. Привлечен е към ВМОРО в 1903 година от воденския ръководител Атанас Хлебаров. Взима участие в Илинденско-Преображенското въстание като куриер между четите на Кулиман, Стоянов и Апостол войвода през лятото на 1903 година с четата на Кара Ташо в Пожарската планина. След въстанието продължава да е в четата на Кара Ташо. В едно сражение е ранен в челото и лявата ръка. След смъртта на Кара Ташо в 1906 година, четата е поена от Кулиман.

След Младотурската революция в 1908 година Геондев се легализира във Воден, където участва в политическите борби.

След Балканската война, в която Воден попада в Гърция, Геондев емигрира в Америка и се установява в Спрингфийлд, Охайо. Член е на МПО "Солун", на която е избиран за председател. Делегат е на конгресите на МПО.

Умира през октомври 1953 година.

Бележки 

Дейци на ВМОРО
Български революционери от Македония
Български общественици от Македония
Родени във Воден
Дейци на Македонската патриотична организация
Българи в САЩ
Охайци